Diari Oficial de la Generalitat Valenciana


Sumari del DOGV 6962, del 11-02-2013 (2013/1450)

DECRET 31/2013, de 8 de febrer, del Consell, pel qual es regula l'autorització de centres que impartisquen la formació necessària per a obtindre el títol de Bussejador Professional Bàsic a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/02/08/31/dof/vci/html**

### Dades del document

Número de DOGV
:   6962

Data del DOGV
:   11-02-2013

Secció del DOGV
:   I. DISPOSICIONS GENERALS

Número del document
:   2013/1450


Data del document
:   08-02-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * esport professional
    * legislació
    * mar
    * centre d'ensenyament
    * títol d'estudis

DECRET 31/2013, de 8 de febrer, del Consell, pel qual es regula l'autorització de centres que impartisquen la formació necessària per a obtindre el títol de Bussejador Professional Bàsic a la Comunitat Valenciana. [2013/1450]
PREÀMBUL
El Decret 162/1999, de 17 de setembre, del Consell, pel qual s'establixen les condicions per a l'exercici del busseig professional a la Comunitat Valenciana, va ser dictat en aplicació de la transferència a la Comunitat Valenciana de les funcions i servicis en matèria de busseig professional, per mitjà del Reial Decret 1758/1998, de 31 de juliol. D'altra banda, el Decret 11/1998, de 27 d'octubre, del president de la Generalitat, va assignar estes funcions a la Conselleria d'Agricultura, Pesca i Alimentació.
Al seu torn, el Decret 2055/1969, de 25 de setembre, pel qual es regula l'exercici de les activitats subaquàtiques, va establir la normativa bàsica aplicable, i l'Orde de 22 de desembre de 1995, per la qual es deroguen determinades normes reguladores de les activitats subaquàtiques, va derogar gran part de la normativa de desplegament del Decret 2055/1969. Addicionalment, l'Orde de 14 d'octubre de 1997, del Ministeri de Foment, establix les normes de seguretat per a l'exercici de les activitats subaquàtiques.
La pràctica de l'activitat del busseig professional exigix uns coneixements teòrics i pràctics, que s'han d'adquirir per mitjà de cursos autoritzats per les administracions públiques competents. L'autorizació de centres de formació per a impartir el curs de Bussejador Professional Bàsic a l'àmbit de la Comunitat Valenciana es va regular mitjançant el Decret 213/2010, de 17 de desembre, del Consell.
Amb l'experiència acumulada des de la seua publicació, s'han detectat unes possibilitats de millora en la gestió dels procediments d'autorització de nous centres i renovació de les autoritzacions dels existents. De la mateixa manera, s'ha constatat la necessitat de realitzar una especificació més detallada dels continguts teòrics i pràctics del curs de Bussejador Professional Bàsic, i de millorar la supervisió del desenrotllament dels cursos de formació i l'avaluació de les competències adquirides per l'alumnat, que garantisca la igualtat de tracte a este. En conseqüència, amb este decret, a fi de facilitar el procediment que han de seguir les persones interessades, s'establix una nova regulació d'estes activitats i es procedix a derogar el Decret 213/2010, de 17 de desembre, del Consell, i a modificar l'annex I del Decret 162/1999, de 17 de setembre, del Consell, pel qual s'establixen les condicions per a l'exercici del busseig professional a la Comunitat Valenciana.
D'altra banda, a fi d'aclarir el reconeixement de les competències adquirides en centres oficials ubicats fora d'esta comunitat autònoma, que conduïxen a l'expedició del títol de Bussejador Professional Bàsic, es procedix a modificar l'esmentat Decret 162/1999.
En virtut d'allò que preveu l'article 18.f de la Llei 5/1983, de 30 de desembre, de la Generalitat, del Consell, a proposta del conseller de Presidència i Agricultura, Pesca, Alimentació i Aigua i amb la deliberació prèvia del Consell, en la reunió del dia 8 de febrer de 2013,
DECRETE
Article 1. Objecte
Este decret té com a objecte la regulació dels requisits i el procediment per a atorgar l'autorització de centres que impartisquen la formació necessària per a obtindre el títol de Bussejador Professional Bàsic, establit a l'àmbit de la Comunitat Valenciana, de conformitat amb l'article 6 del Decret 162/1999, de 17 de setembre, del Consell, pel qual s'establixen les condicions per a l'exercici del busseig professional a la Comunitat Valenciana.
Article 2. Àmbit d'aplicació
Els requisits recollits en l'annex III d'este decret s'aplicaran als centres establits a la Comunitat Valenciana que desitgen impartir la formació necessària per a obtindre el títol de Bussejador Professional Bàsic. S'entén per centre establit a la Comunitat Valenciana aquell que desenrotlla tota la seua activitat al territori d'esta, en les aigües de l'esmentat territori, les aigües interiors i el mar territorial.
Article 3. Autorització dels centres d'impartició de la formació necessària per a obtindre el títol de Bussejador Professional Bàsic
1. Les persones físiques o jurídiques que desitgen impartir el curs de formació per a l'obtenció del títol de Bussejador Professional Bàsic hauran d'obtindre l'autorització preceptiva de la direcció general competent en pesca marítima, independentment de l'adquisició de qualsevol altra autorització necessària per a l'obertura i funcionament del centre, per mitjà d'una sol·licitud estandarditzada de conformitat amb l'imprés establit en l'annex I, degudament omplida i acompanyada de la documentació que s'indica en l'annex II, supeditada al compliment dels requisits establits en l'annex III, quant a professorat, infraestructura i equipament, i, en tot cas, al de les normes establides en l'Orde de 14 d'octubre de 1997, del Ministeri de Foment, per la qual s'aproven les normes de seguretat per a l'exercici d'activitats subaquàtiques, o la normativa que en el futur la substituïsca.
La sol·licitud es presentarà a la direcció territorial de la conselleria competent en pesca marítima de la província en què s'ubique el centre, o mitjançant qualsevol de les formes que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Igualment, podrà realitzar-se la presentació telemàtica de la sol·licitud i per a això s'accedirà al catàleg de servicis públics interactius de la Generalitat, accessibles a través de , administració en línia, i se seleccionarà el servici corresponent. Per a poder accedir a este sistema telemàtic, la persona sol·licitant haurà de disposar de firma electrònica avançada, amb el certificat reconegut per a ciutadans (persona física), emés per l'Autoritat de Certificació de la Comunitat Valenciana o DNI electrònic.
2. La direcció territorial esmentada serà l'encarregada de realitzar la inspecció prèvia per a la comprovació dels requisits, i emetrà, com a conseqüència, una proposta a la direcció general competent en pesca marítima, que resoldrà, amb un informe previ de la subdirecció general competent en pesca marítima, la concessió o denegació de l'autorització en el termini màxim de sis mesos, des de la data en què la sol·licitud haja tingut entrada en el registre de l'òrgan competent per a ser tramitada. Després d'haver passat este termini, la sol·licitud es podrà entendre estimada, segons el que establix l'article 43 de la Llei 30/1992, de 26 de novembre.
3. Esta autorització tindrà un període de vigència de quatre anys, sempre que es complisquen els requisits establits. Amb una antelació mínima de sis mesos respecte del terme del període de vigència de l'autorització, la part interessada haurà d'instar-ne la renovació a la direcció general competent en pesca marítima, seguint el procediment establit en el punt anterior.
En tot cas, qualsevol alteració de les condicions tingudes en compte per a l'autorització haurà de ser notificada de forma immediata a la direcció general competent en pesca marítima i podrà comportar la modificació de la resolució d'autorització, llevat d'aquelles condicions que han de ser comunicades abans de la realització de cada curs.
4. Qualsevol modificació respecte a la titularitat d'un centre autoritzat haurà de ser comunicada prèviament a la direcció general competent en pesca marítima, i només serà efectiva respecte de l'autorització concedida, una vegada autoritzada mitjançant una resolució de l'òrgan mencionat. La resolució haurà de ser emesa en el termini màxim de sis mesos des que la comunicació haja tingut entrada en el registre de l'òrgan competent per a ser tramitada. Després d'haver passat este termini, la modificació de la titularitat es podrà entendre estimada, segons el que establix l'article 43 de la Llei 30/1992, de 26 de novembre.
Article 4. Comunicació de començament de curs
1. Els centres autoritzats que desitgen impartir un curs de Bussejador Professional Bàsic, a través del seu representant legal, hauran de presentar una comunicació de començament per a cada curs en la direcció territorial de la conselleria competent en pesca marítima de la província on es realitzarà el curs, amb una antelació mínima de quinze dies a la data de començament del curs.
2. El centre autoritzat serà responsable de la comprovació dels requisits de l'alumnat per a participar en el curs, establits en l'article 4 del Decret 162/1999, de 17 de setembre, del Consell, i de la realització de les proves a què s'haja de sotmetre per a la inscripció en el curs. Les proves físiques i de natació que cal superar, a les quals fa referència l'article esmentat, seran les següents: nadar 400 metres en un temps màxim de 15 minuts, bussejar en apnea una distància mínima de 25 metres i realitzar una apnea estàtica durant un temps mínim d'1 minut. Les persones aspirants aniran equipades únicament amb banyador, ulleres i casquet.
Les proves psicotècniques a què es referix l'article 4 del Decret 162/1999, de 17 de setembre, del Consell, han de mesurar l'aptitud psicològica adequada de la persona interessada per a la pràctica d'activitats subaquàtiques. Estes proves hauran de ser realitzades i certificades per un llicenciat o graduat en Psicologia.
3. En la comunicació de començament de curs s'haurà d'incloure la informació següent:
a) Relació de l'alumnat admés, amb el certificat del compliment de les condicions establides en l'esmentat article 4 del Decret 162/1999, on s'indiquen aquells alumnes que només es presentaran a examen, per estar dins del cas considerat en l'article 5.4 d'este decret.
b) Dates d'inici i finalització del curs, tenint en compte que el període entre ambdós dates tindrà una duració mínima de cinc setmanes.
c) Distribució de la matèria teòrica i pràctica que s'impartirà en les dates i llocs de desenrotllament del curs. En les pràctiques en ambient hiperbàric s'hauran d'especificar els temps reals d'immersió.
d) Relació definitiva de professorat: s'haurà de presentar la relació definitiva de professorat, amb l'acreditació del compliment dels requisits establits en este decret, on s'indique el professorat instructor, i dins d'este, qui actuarà com a cap d'equip de busseig i coordinador o coordinadora del curs, i el professorat ajudant. Quan el professorat participe per primera vegada en un curs, haurà d'aportar una còpia de la seua Llibreta d'Activitats Subaquàtiques, així com la documentació justificativa del compliment dels requisits establits en el punt 2.e) de l'article 6 d'este decret.
4. A la comunicació de començament de curs s'adjuntarà una declaració responsable del compliment de totes les obligacions tingudes en compte per a la concessió de l'autorització general, així com de les necessàries per a la impartició del curs l'inici del qual es comunica.
5. Una vegada començat un curs, s'haurà de desenrotllar sense interrupció fins que finalitze. Si el centre autoritzat deixa d'impartir-lo temporalment, el curs podrà ser anul·lat, amb la realització prèvia del tràmit d'audiència.
Amb l'objecte de comprovar que el desenrotllament dels cursos s'adequa als nivells de qualitat i professionalitat necessaris, la direcció territorial de la conselleria competent en pesca marítima de la província on es desenrotlle un curs podrà portar-ne a terme inspeccions.
Quan d'estes inspeccions es deduïsca l'incompliment d'algun dels requisits establits en este decret, es podrà suspendre temporalment el curs estenent una acta on s'especificarà el motiu de la suspensió, i es podrà arribar a anul·lar-lo, amb la realització prèvia del tràmit d'audiència, i es posarà en marxa el procediment establit en el punt 2 de l'article 3. El curs romandrà suspés mentre no s'esmene el motiu que va donar lloc a la suspensió.
Article 5. Avaluació de la competència adquirida per l'alumnat
1. Els centres autoritzats, a través del coordinador o coordinadora del curs, ompliran una fitxa personal de cada alumne o alumna on es faran constar: els resultats de les proves físiques i de natació realitzades per a accedir al curs, l'assistència a classes teòriques, la realització de les pràctiques, tant en ambient hiperbàric com en terra, així com qualsevol altre aspecte relacionat amb la seua participació en el curs que puga ser considerat d'interés. Estes fitxes podran ser consultades per la direcció territorial a fi de verificar allò que s'ha preceptuat en el punt 1 del annex II.
2. Una vegada finalitzat el curs es realitzarà un examen per a verificar el grau de competència adquirit per l'alumnat. L'examen constarà d'una part teòrica i una part pràctica i per a obtindre una avaluació positiva s'hauran de superar ambdós parts. La part teòrica, que tindrà una duració màxima de 2 hores, constarà d'un exercici sobre el maneig de taules de descompressió, i 50 preguntes tipus test de resposta múltiple, de les quals només una serà correcta; tot això, d'acord amb el programa del curs.
3. Els exàmens seran realitzats en l'Institut Politècnic Marítim Pesquer del Mediterrani d'Alacant, per un tribunal responsable d'establir-ne el contingut, que constarà de tres membres: president o presidenta, secretari o secretària i vocal. El tribunal serà nomenat per la direcció general competent en pesca marítima, entre personal al servici de la Generalitat. El tribunal, quant al seu funcionament, s'ajustarà al que disposa per als òrgans col·legiats la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per a l'exercici de la seua tasca podrà disposar d'un assessor o assessora especialista en matèria de busseig. La seua designació serà realitzada per la direcció general competent en pesca marítima.
4. Durant el mes de gener de cada any, una vegada oït l'Institut, la direcció general competent en pesca marítima publicarà un calendari d'exàmens per a eixe any. Cada direcció territorial, abans de la data de l'examen, enviarà una llista de l'alumnat que complix els requisits per a presentar-se a l'examen a la subdirecció general competent en pesca marítima, que elaborarà una llista refosa i la remetrà a l'Institut. Només l'alumnat que figure en una d'estes llistes es podrà presentar al pròxim examen o, en el cas que no s'hi presente o no el supere, en les dos convocatòries següents. Una vegada esgotades tres convocatòries, si l'alumnat no obté una avaluació positiva, haurà de realitzar el curs novament.
5. A l'alumnat que resulte avaluat positivament l'Institut li lliurarà un certificat d'aptitud i enviarà l'acta original de l'examen a la direcció general competent en pesca marítima. L'acta contindrà el nom i cognoms de l'alumnat, el seu número de DNI, identificació d'estrangers o passaport, així com el resultat de l'avaluació, que podrà adoptar el valor d'apte o apta, o no apte o no apta. L'acta haurà d'anar datada i firmada pel tribunal examinador.
L'alumnat que obtinga la qualificació d'apte podrà sol·licitar l'expedició del títol de Bussejador Professional Bàsic en la direcció territorial, aportant el certificat expedit per l'Institut i després d'haver pagat la taxa corresponent. El títol serà emés per la direcció general competent en pesca marítima en un termini màxim de tres mesos.
Article 6. Obligacions del centre autoritzat per a impartir la formació necessària per a obtindre el títol de Bussejador Professional Bàsic
1. Durant el desenrotllament del curs, en tot moment es tindrà en compte el que disposa l'Orde de 14 d'octubre de 1997, del Ministeri de Foment, que aprova les normes de seguretat per a l'exercici d'activitats subaquàtiques, o la normativa que en el futur la substituïsca. En particular, un membre del professorat instructor serà nomenat pel centre autoritzat cap d'equip de busseig, d'acord amb el que establix l'article 12 de l'orde esmentada, i serà, en conseqüència, el responsable del compliment del que s'hi preceptua, que actuarà com a coordinador o coordinadora del curs.
En particular, és responsabilitat del coordinador o coordinada del curs:
a) Vetlar pel compliment de la normativa de seguretat vigent en matèria de busseig.
b) Activar els plans d'emergència i d'evacuació necessaris en cas d'accident.
c) Revisar i controlar el bon estat, en tot moment, de tots els equips i el material del curs, així com del compliment de la normativa vigent pel que fa a revisions periòdiques dels equips i dels materials per part dels organismes oficials competents.
d) Comprovar que el professorat té la documentació en regla, en especial les qualificacions, els certificats mèdics i les assegurances d'accidents i de responsabilitat civil.
2. Els centres autoritzats que impartisquen un curs de Bussejador Professional Bàsic, a més de complir la normativa vigent que afecte l'activitat, estan obligats a:
a) Establir les mesures de seguretat que siguen necessàries per a cada activitat i informar l'alumnat dels riscos i de les mesures preventives que cal adoptar.
b) Garantir l'operativitat, la funcionalitat i la seguretat de tot el material, dels equips i de les instal·lacions utilitzats en el curs.
c) Informar i, si és necessari, rebutjar l'alumnat que no estiga capacitat adequadament per a efectuar una activitat determinada.
d) Supervisar en tot moment el desenrotllament de les activitats formatives al mateix lloc de la immersió, siga en superfície o davall l'aigua.
e) Garantir la presència en superfície, al lloc de la immersió, de professorat qualificat en primers auxilis bàsics i primers auxilis amb oxigen per a accidents de busseig, preparat amb l'equip adequat -incloent-hi l'equip de subministrament d'oxigen- a fi d'intervindre en qualsevol emergència.
f) Vetlar pel respecte al medi marí, garantint el compliment de la normativa vigent, especialment en relació amb extraccions no autoritzades, llocs d'ancoratge i espais qualificats de protecció especial.
g) Emplaçar les zones de pràctiques al mar en llocs adequats i segurs que no siguen de pas obligatori d'embarcacions, com l'entrada i l'eixida de ports, bocanes i canals d'accessos, o que interferisquen en altres activitats marítimes, professionals o d'oci, i senyalitzar-les d'acord amb la normativa vigent.
h) Cancel·lar i reprogramar les eixides al mar per a realitzar immersions en el cas que les condicions marítimes i meteorològiques puguen suposar un risc per a l'exercici de l'activitat.
i) Garantir que en les pràctiques en aigües obertes la profunditat del lloc d'immersió no supere la profunditat màxima determinada prèviament per a la pràctica que es realitzarà.
j) Disposar d'un pla d'emergències i d'evacuació, d'acord amb el que establix la normativa de seguretat vigent i l'annex II d'este decret.
k) Contractar una pòlissa d'assegurança d'accidents personals que cobrisca l'alumnat matriculat i al professorat des de l'inici de curs fins a la realització de l'examen, a més dels gastos de curació, un capital mínim de 6.000 euros per mort o per invalidesa. Així mateix, la pòlissa d'assegurança haurà d'incloure la responsabilitat civil derivada de l'activitat impartida a terceres persones. La quantitat mínima que cal cobrir serà de 600.000 euros per sinistre i, en el cas que s'establisca un sublímit per víctima, este no podrà ser inferior a 150.000 euros. Si s'establixen franquícies aniran a càrrec de la persona que contracte l'assegurança. La pòlissa haurà d'incloure la Generalitat com a assegurada.
DISPOSICIÓ ADDICIONAL
Única. Incidència pressupostària
El compliment i desplegament posterior d'este decret no podrà tindre cap incidència en la dotació dels capítols de gasto assignats a la conselleria en la data de publicació d'este decret, i en tot cas hauran de ser atesos amb els mitjans personals i materials de la conselleria per raó de la matèria.
DISPOSICIÓ TRANSITÒRIA
Única. Centres autoritzats
1. Els cursos començats i centres autoritzats a l'entrada en vigor d'este decret es regularan per la normativa que els va autoritzar, excepte pel que fa a la realització de l'examen.
2. Dins del mes següent a l'entrada en vigor d'este decret, es formularà un calendari d'exàmens per al que reste de l'any en curs.
DISPOSICIÓ DEROGATÒRIA
Única. Derogació normativa
Queda derogat el Decret 213/2010, de 17 de desembre, del Consell, pel qual s'establixen els requisits i el procediment d'autorització als centres on s'impartisca la formació per a obtindre el títol de Bussejador Professional Bàsic a la Comunitat Valenciana, així com totes les disposicions que del mateix rang o d'un rang inferior s'oposen al que disposa este decret.
DISPOSICIONS FINALS
Primera. Modificació del Decret 162/1999, de 17 de setembre, del Consell
Es modifiquen l'article 11 i l'annex I del Decret 162/1999, de 17 de setembre, del Consell, que queden redactats com seguix:
1. «Article 11
1. Les persones que hagen superat el curs de Bussejador de Segona Classe Restringit, Bussejador de Segona Classe, o un altre que complisca els requisits establits en l'article 3, en un centre oficialment reconegut d'una comunitat autònoma o de l'administració general de l'Estat, amb competències en la matèria, podran sol·licitar l'expedició del títol de Bussejador Professional Bàsic.
2. Les persones que posseïsquen títols de busseig professional expedits per les autoritats competents d'altres països, als quals no siga aplicable el Reial Decret 1837/2008, de 8 de novembre, podran sol·licitar-ne la convalidació amb el de Bussejador Professional Bàsic. A la sol·licitud s'adjuntarà la documentació oficial que acredite les atribucions que conferix el títol, els requisits d'accés per a obtindre'l, i el programa formatiu. Estos documents hauran d'estar legalitzats i traduïts al castellà, si no estan originàriament en eixe idioma.
3. Una vegada estudiada la documentació i verificat que es complixen els requisits establits en l'article 3, podrà expedir-se el títol de Bussejador Professional Bàsic».
2. Annex I
L'annex I del Decret 162/1999, de 17 de setembre, del Consell, queda substituït per l'annex IV d'este decret.
Segona. Habilitació reglamentària
S'autoritza la direcció general competent en pesca marítima perquè dicte els actes, resolucions i instruccions que siguen necessaris per a l'aplicació d'esta norma.
Tercera. Entrada en vigor
Este decret entrarà en vigor l'endemà del dia que es publique en el Diari Oficial de la Comunitat Valenciana.
València, 8 de febrer de 2013
El president de la Generalitat,
ALBERTO FABRA PART
El conseller de Presidència i
Agricultura, Pesca, Alimentació i Aigua,
JOSÉ CÍSCAR BOLUFERANNEX II
Documentació que s'ha d'adjuntar a la sol·licitud
1. Programa tipus de formació, on s'indiquen clarament els continguts, teòrics i pràctics, les activitats que es desenrotllen i la distribució horària setmanal al llarg d'un curs, que s'haurà d'ajustar als continguts establits en l'annex IV del present decret.
A este efecte, cal tindre en compte que la realització de les pràctiques en ambient hiperbàric s'ajustarà al següent:
a) Piscina: amb equip autònom, 300 minuts de temps mínim d'immersió a una profunditat de 0 a 10 metres.
b) Aigües lliures:
1r. Amb equip autònom, 240 minuts de temps mínim d'immersió a una profunditat menor de 15 metres, i 180 minuts a una profunditat entre 15 i 30 metres.
2n. Amb subministrament des de la superfície, 300 minuts de temps mínim d'immersió a una profunditat menor de 15 metres, i 180 minuts a una profunditat entre 15 i 30 metres.
c) Cambra hiperbàrica: un mínim de 30 minuts i un màxim de 120, a una profunditat de 30 metres.
En total el temps mínim d'immersió serà de 1.320 minuts. El temps total d'immersió fa referència al temps total passat davall l'aigua (descens, temps en la profunditat i temps d'ascens). Les pràctiques en la cambra hiperbàrica s'hauran de realitzar abans de les d'immersió a una profunditat superior a 15 metres.
Per a superar el curs caldrà realitzar la totalitat del temps mínim de pràctiques en ambient hiperbàric, i assistir almenys al 80 % de classes teòriques i pràctiques en terra.
2. Material didàctic i de suport utilitzat (bibliografia, apunts, vídeos etc.).
3. Documentació acreditativa de la disponibilitat dels recursos mínims de professorat, d'infraes-tructura i d'equipament que establix l'annex III d'este decret.
4. Documentació acreditativa de la personalitat i de la inscripció en els registres corresponents, així com targeta d'identificació fiscal o NIF del sol·licitant, i DNI del representant legal, si pertoca.
5. Certificat d'estar al corrent del compliment de les obligacions tributàries i amb la Seguretat Social. Es podrà autoritzar la Generalitat per a consultar estes dades en la sol·licitud d'autorització, i s'estaria en eixe cas exempt de l'obligació de presentar el certificat.
6. Còpia del pla d'emergències i d'evacuació, incloent-hi la documentació acreditativa dels mitjans d'assistència i d'evacuació disponibles, qualificacions del personal en primers auxilis i primers auxilis amb oxigen per a accidents de busseig i relació detallada d'embarcacions, equips de primers auxilis i de primers auxilis amb oxigen per a accidents d'immersió. El pla ha d'incloure tot el protocol d'actuacions que cal desenrotllar, amb les persones responsables i les temporitzacions corresponents, per als casos d'accidents disbàrics i no disbàrics. A més, el pla inclourà una llista actualitzada de totes les unitats de medicina hiperbàrica dins de recinte hospitalari disponibles i de tots els mitjans disponibles per a emergències i evacuació com ambulàncies, capitanies marítimes, salvament marítim, Creu Roja i cossos de seguretat.
ANNEX III
Requisits que han de complir els centres autoritzats per a impartir la formació necessària per a obtindre el títol de bussejador professional bàsic
1. Professorat:
El nombre mínim d'alumnes per curs serà de 5 i el màxim serà de 12, i el nombre mínim de professors o professores de pràctiques serà de quatre: dos instructors o instructores, un dels quals actuarà com a cap d'equip, i dos ajudants. Tot el professorat haurà d'estar present en les classes pràctiques d'aigües lliures; i dins d'estes, la relació entre professorat i alumnat no serà inferior a un instructor o instructora i un ajudant per cada 6 alumnes. Les classes teòriques seran impartides per un membre del professorat instructor, llevat de les relatives a fisiologia aplicada a ambients hiperbàrics.
Requisits del professorat:
a) Professorat instructor: Tècnic en Busseig de Profunditat Mitjana, Bussejador de Primera Classe o Bussejador Instructor, en tots els casos amb més de dos anys d'antiguitat en busseig professional.
b) Professorat ajudant: Bussejador Professional Bàsic, Bussejador de Segona Classe Restringida o titulació superior, en tots els casos amb més d'un any d'antiguitat en busseig professional.
c) Professorat de fisiologia aplicada a ambients hiperbàrics: llicenciatura o grau en Medicina o, diplomatura o grau en Infermeria.
El professorat instructor i ajudant haurà d'acreditar que posseïx la Llibreta per a les Activitats Professionals Subaquàtiques a la Comunitat Valenciana.
2. Infraestructura:
a) Aula docent amb una superfície mínima d'1,4 metres quadrats per plaça d'alumne, dotada de mitjans didàctics audiovisuals.
b) Una piscina amb profunditat mínima de 2 metres i dimensions suficients per al nombre d'alumnes, amb una relació de 6 metres quadrats per alumne o alumna. En cas de ser aliena al centre, caldrà presentar documentació contractual per a utilitzar-la durant el curs.
c) Local dotat amb equipament de primers auxilis.
d) Vestuaris, dotats de taquilles, lavabos i dutxes annexos.
e) Assecador, amb espai suficient per a estibar tots els equips del personal docent i l'alumnat.
3. Equipament:
a) Alumnat: allò que s'ha assenyalat en l'Orde de 14 d'octubre de 1997, del Ministeri de Foment, per la qual s'aproven normes de seguretat per a l'exercici d'activitats subaquàtiques.
b) Centres: sense perjuí de tot el material necessari per al compliment de l'esmentada Orde de 14 d'octubre de 1997, del Ministeri de Foment, els mitjans materials mínims per a la realització de cursos de Bussejador Professional Bàsic estaran compostos pels elements següents:
1r Una cambra hiperbàrica multiplaça operativa. Si no n'hi ha, esta instal·lació podrà ser substituïda per una relació contractual amb una entitat pròxima que dispose d'esta cambra operativa, en la qual se n'especifique la disponibilitat per al centre de busseig per a tasques formatives i en cas d'accident.
2n. Dos embarcacions de transport, una principal i una altra auxiliar, de característiques adequades per a la pràctica del busseig amb capacitat suficient per a tot l'alumnat, el professorat, equips de busseig i ferramentes de treball. L'embarcació auxiliar haurà de ser capaç de desenrotllar la velocitat suficient per a intervindre en situacions d'emergència.
3r. Un compressor d'aire d'alta pressió que permeta omplir botelles d'aire comprimit, amb un certificat de reconeixement per a instal·lacions de càrrega i control de botelles d'equips respiratoris autònoms en activitats subaquàtiques i treballs de superfície, expedit per la Generalitat Valenciana (Reial Decret 2060/2008, de 12 de desembre), o una relació contractual amb una empresa recarregadora de botelles d'equips respiratoris autònoms, autoritzada per a este fi.
4t. Un compressor de baixa pressió i gran cabal per a ferramentes pneumàtiques o una central hidràulica, ambdós amb les corresponents mànegues, connexions i accessoris.
5t. Tres globus de reflotament de capacitat d'elevació no inferior a 500 quilograms cada un.
6t. Ferramentes diverses submergibles, pneumàtiques o hidràuliques, un joc de ferramentes convencionals per a ser utilitzades a l'aigua, i una mànega de succió.
7m. Un joc d'elements de tracció i embragatge com ara eslingues, grillons variats, mosquetons, subjectacables, cadenes, ganxos, corrioles i cordam divers.
8u. Material de pràctiques de fisiopatologia i seguretat:
- Un equip d'oxigenoteràpia normobàrica.
- Material de primers auxilis.
- Equip de ventilació artificial,
- Maniquí de pràctiques RCP (reanimació cardiopulmonar).
9é. Equips de subministrament de superfície:
- Un quadre distribuïdor de gasos amb dos eixides, circuit d'emergència, pneumo i comunicacions.
- Dos umbilicals de 50 metres de longitud amb subministrament de gasos, pneumo i comunicacions.
- Bateria d'aire principal.
- Bateria d'aire d'emergència.
- Dos cascos o màscares de busseig amb telefonia, circuit de seguretat i ventilació.
- Dos arnesos.
- Dos botelles de seguretat de 10 litres.
- Dos cambres d'alta amb l'acoblament al casc.
ANNEX IV
Programa del curs de Bussejador Professional Bàsic
Duració mínima del curs: 245 hores.
A. Part teòrica (95 hores):
1. Legislació. Les normes de seguretat per a la pràctica de les activitats subaquàtiques. Les titulacions i qualificacions. Competències. Normativa sobre higiene i prevenció de riscos laborals. Normatives annexes que puguen afectar el treballador subaquàtic.
2. Física i química aplicats al busseig. Magnituds i càlculs necessaris. Física i química relacionats amb el busseig. Les aplicacions específiques a la pràctica del busseig.
3. Fisiologia aplicada a ambients hiperbàrics. Conceptes d'anatomia bàsics. Fisiologia i fisiopatologia aplicades al busseig. Els accidents derivats de la pràctica del busseig. Tipus d'accidents i actuació en cas de produir-se. Accidents en el busseig professional: accidents derivats del medi subaquàtic i hiperbàric, accidents derivats del treball. Ergonomia del treball. Salut i higiene laboral. Els primers auxilis en cas d'accident de busseig. Material i equip de primers auxilis. Protocols d'actuació. Plans d'emergència i evacuació.
4. Material de busseig. Les plantes i equips de busseig. Les regles de seguretat referides a la utilització de plantes i equips de busseig. Manteniment i conservació de plantes i equips de busseig. Maneig de ferramentes pneumàtiques d'utilització subaquàtica.
5. Planificació i organització del treball subaquàtic. Preparació i planificació del treball subaquàtic. Les operacions més comunes de treball subaquàtic. Els mètodes d'execució de treballs que impliquen maniobres amb tractors, cables, caps i pasteques. Els mètodes de treball en operacions d'elevació i trasllat de pesos. Les gestions i tràmits administratius necessaris per a la realització d'intervencions subaquàtiques. Les regles de seguretat referides a la realització d'este tipus de treballs. Els mètodes i estratègies de treball en grup.
6. Tècniques de busseig. El busseig en apnea. La utilització de les taules d'immersió i de descompressió. El maneig de l'equip d'immersió. El consum dels distints equips de busseig. La comunicació entre bussejadors i bussejador superfície. La planificació i realització de la preimmersió. Material i equip necessari.
7. Idioma. Procediments de comunicació bussejador-superfície i bussejador-bussejador, en llengua anglesa. Terminologia tècnica aplicada al busseig en llengua anglesa.
8. Formació complementària. Els principals elements estructurals d'un vaixell. Les tècniques de prevenció i extinció d'incendis. Abandó de vaixells. Normes de conducta. Condicions del medi en què es desenrotlla el treball.
B. Part pràctica (150 hores):
1. Mètodes i equip. La preparació i forma d'equipar-se adequadament. Els distints elements que componen els equips autònoms i de subministrament des de la superfície. La utilització de les llistes de comprovació. Manteniment de material de busseig.
2. Adaptació al medi i tècniques de busseig. Les tècniques de natació. La utilització dels distints equips de busseig i de subministrament d'aire. Les tècniques necessàries per a dur a terme recorreguts en immersió al mar. Les tècniques de comunicació bussejador-bussejador, bussejador-superfície.
3. Pràctiques d'emergència. Els mètodes d'actuació del busseig d'emergència. Ajuda, rescat i evacuació. Procediments d'emergència amb equips autònoms. Procediments d'emergència amb equips de subministrament des de la superfície.
4. Tècniques de treball subaquàtic. L'organització dels distints materials i equips que intervenen en un treball subaquàtic. Procediments de treball en equip. La realització de treballs elementals. Tècniques de treball amb ferramentes pneumàtiques. Tècniques de treball amb ferramentes operades amb aigua de pressió. Elements i tècniques de tracció, maniobra i embragatge. Elevació i trasllat de pesos. Tècniques elementals d'acoblament. Realització d'immersions en cambres hiperbàriques. Cordam.
5. Condicions particulars de treball. Les tècniques de busseig amb visibilitat limitada. Les tècniques del busseig nocturn. El busseig en ambients insalubres. Les tècniques de busseig en ambients confinats.


Còpia Permalink ELI